Tlačová správa: **V súvislosti s kvótami na slovenskú hudbu začala Rada päť konaní**

*Bratislava,30. 9. 2016*

Rada pre vysielane a retransmisiu začala päť správnych konaní voči rozhlasovým vysielateľom, ktorí sa mohli dopustiť porušenia zákonných povinností v súvislosti s podielom slovenských hudobných diel vo vysielaní. **V troch prípadoch ide o nedodržanie podielu nových slovenských diel, v dvoch prípadoch vysielatelia neviedli resp. nezaslali Rade požadovanú štatistiku odosielaných programov.**

Povinnosť viesť a zasielať Rade štatistiku o odvysielaných slovenských hudobných dielach majú všetci rozhlasoví vysielatelia, okrem tých, ktorým Rada schválila výnimku znižujúcu povinný podiel slovenských resp. nových slovenských hudobných diel na nulu. **Monitorovanie dodržiavania povinnosti sa tak týka 35 rozhlasových okruhov.** Nová zákonná úprava je účinná od apríla tohto roka, a keďže jej dodržiavanie Rada vyhodnocuje štvrťročne, **päť začatých správnych konaní je vôbec prvými v súvislosti s kvótami na slovenskú hudbu.** Zo zaslaných štatistík za mesiace apríl, máj a jún 2016 vyplýva, že **stanovený podiel nových slovenských hudobných diel nebol dodržaný vo vysielaní programových okruhov Rádio Piešťany** (WINTER média, a.s.), **RADIO PLUS** (JOLIN, s.r.o.) a **Rádio Regina** (Rozhlas a televízia Slovensko), pre ktorý verejnoprávny vysielateľ neúspešne žiadal o udelenie výnimky. **Štatistiku** s vyhodnotením podielu slovenských hudobných diel za uvedené tri mesiaceRade **nezaslali vysielatelia programových služieb RÁDIO KISS** (RÁDIO KISS s.r.o.) **a** **Šláger Rádio** (Marián Dokupil – Doko Media).

Podľa platnej právnej úpravy vysielatelia s licenciou musia slovenským dielam vyhradiť najmenej 20 percent, verejnoprávny rozhlas 30 percent času vysielania hudobných diel za kalendárny mesiac. Nové hudobné diela, teda nie staršie ako 5 rokov, musia tvoriť najmenej pätinu vysielaných slovenských hudobných diel. ***„Rada zohľadnila, že ide o novú povinnosť, preto nepristúpila rovno k sankcionovaniu, ale vysielateľom, niektorým aj opakovane, písomne pripomenula, aby viedli a zasielali štatistiky, ako to ukladá zákon. Dodržiavanie povinnosti sme zatiaľ vyhodnocovali len na základe zaslaných štatistík. V prípade niekoľkých vysielateľov Rada za dodržanie kvóty považovala aj podiel tesne nižší ako 20 percent, keďže išlo o rozdiel iba v desatinách percenta, ktorý by v prípade konkrétneho rádia znamenal niekoľko sekúnd pesničky“***, priblížil vyhodnocovanie držiavania kvót predseda Rady, prof. Miloš Mistrík.

 **Za nedodržanie povinností súvisiacich s kvótami zákon ukladá sankciu vo forme pokuty v rozpätí od 99 eur do 1 659 eur.** Podľa zákona sa má od januára 2017 podiel slovenských hudobných diel vo vysielaní zvýšiť na 25 percent času v prípade komerčných rádií a 35 percent času v prípade okruhov verejnoprávneho vysielateľa. Do stanoveného podielu za jednotlivé kalendárne mesiace sa zarátavajú len hudobné diela odvysielané v čase od 6. do 24. hodiny.

Kontakt pre médiá:

Mgr. Lucia Jelčová

Odbor komunikácie a vzťahov s verejnosťou

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.jelcova@rada-rtv.sk